PAGE  
15
ועדת הכלכלה 

21.12.2009

הכנסת השמונה-עשרה






נוסח לא מתוקן

מושב שני

פרוטוקול מס' 130

מישיבת ועדת הכלכלה

שהתקיימה ביום שני ד' בטבת התש"ע (21 בדצמבר 2009) בשעה 10:00

סדר היום: הצעת חוק התקשורת (בזק ושידורים) (תיקון מס' 42) (שידור אירועי ספורט 

                  מרכזיים), התשס"ח-2008, של חה"כ גלעד ארדן, חה"כ יואל חסון. דיון בהחלת דין 

                  רציפות.

נכחו:
חברי הוועדה:

אופיר אקוניס

יוליה שמאלוב-ברקוביץ'

נחמן שי

יואל חסון

מוזמנים:
עו"ד דודי קופל – עוזר ראשי ליועץ המשפטי, משרד התקשורת

תור צוק – מתמחה, משרד התקשורת

עו"ד שרון שמש – מנהלת הסדרת השידורים לציבור, משרד התקשורת

דוד מלכא – סגן ראש מנהל הספורט, משרד התרבות והספורט

עו"ד עפרה שרון – לשכה משפטית, משרד התרבות והספורט

עו"ד דנה נויפלד – ייעוץ וחקיקה, משרד המשפטים

ששי אפרתי – מנהל חטיבת הספורט בטלוויזיה, רשות השידור

עו"ד תומר קרני – לשכה משפטית, רשות השידור

ניצן חן – יו"ר המועצה לשידורי כבלים ולשידורי לוויין

ייעוץ משפטי: ניר ימין

רכזת הוועדה: עידית חנוכה
רשמת פרלמנטרית: שרון רפאלי

הצעת חוק התקשורת (בזק ושידורים) (תיקון מס' 42) (שידור אירועי ספורט

מרכזיים), התשס"ח-2008, של חה"כ גלעד ארדן, חה"כ יואל חסון. דיון בהחלת דין

רציפות
היו"ר אופיר אקוניס:


בוקר טוב. אנחנו מקיימים את הדיון הזה בהצעת חוק התקשורת (בזק ושידורים) (תיקון מס' 42) (שידור אירועי ספורט מרכזיים), התשס"ח-2008, של חבר הכנסת יואל חסון, ואני מבין שגם השר ארדן היה בהצעה הזאת במקור. הוא ירד, כמובן. ההצעה אושרה בקריאה ראשונה בכנסת הקודמת ב-30 ביולי 2008. אנחנו מקיימים את הדיון, על-פי בקשתו של חבר הכנסת חסון לוועדה, בבקשה להחיל רציפות על הצעת החוק. אנחנו פנינו למזכירות הממשלה לשמוע את עמדת הממשלה, והודיעונו שהממשלה אינה מסכימה להחיל דין רציפות על הצעת החוק. אני מציע, חבר הכנסת חסון, לספר לנו בקצרה מהי, ואחר-כך נשמע גם את עמדת הממשלה.

יואל חסון:

 הצעת החוק נולדה בכנסת הקודמת יחד עם השר להגנת הסביבה הנוכחי חבר הכנסת גלעד ארדן במטרה להגדיר את אירועי הספורט הרשמיים של נבחרות ושל נבחרות ספורט ישראליות, גם כאלה שנערכים במסגרת בינלאומית, ולהבטיח שהאירועים האלה ישודרו בערוצים הפתוחים. ולא בגביה מיוחדת. 

בהצעת החוק הזאת דובר גם בכנסת הקודמת, ואני מקווה שגם בכנסת הזאת תהיה כוונה לקדם אותה בתיאום תוך התייחסות לכל מערכת השיקולים שיש היום בעולם הספורט הישראלי – גם האינטרס הציבורי מצד אחד, לאפשר לדוגמה שכדורגל, שהוא ספורט כל כך עממי לא יהפוך להיות ספורט לעשירים בלבד, אבל מצד שני גם לשמור על האיזונים האחרים – אינטרס הקבוצות- -

היו"ר אופיר אקוניס:


 אתה יכול להחיל את זה גם על עיתונים.

יואל חסון:

 אתה רוצה שנעביר את העיתון כבר עכשיו?

היו"ר אופיר אקוניס:

לא, אני רק רומז לך.

יואל חסון:

 בכל מקרה, ליצור את האיזון גם באינטרס של הקבוצות כי יש קבוצות שיש אינטרס שזכויות שידור הם בעיניהן אחת ההכנסות המרכזיות שלהן. אני לא רוצה להיכנס למהות החוק, כי מאז הצעת החוק ועד היום ישבתי עם גורמים שרלוונטיים לעניין הזה, ולמדתי את הנושא, ואני עדיין ממשיך ללמוד את הנושא. לכן אני מאמין שנכון שהצעת החוק הזאת תהיה על השולחן, ונכון שתקבל דין רציפות. אמרתי גם בממשלה הקודמת, שהייתי בה יושב ראש הקואליציה שלה, שאני מאמין שאת הצעת החוק הזאת צריך לעשות בתיאום. התיאום מבחינתי הוא שמירת האינטרס והאיזון בין האינטרס הציבורי לבין האינטרסים האחרים שאני מקבל אותם כלגיטימיים. 

היו"ר אופיר אקוניס:


 אני מבקש שהדבר יירשם בפרוטוקול מפיו של חבר הכנסת חסון לדיונים נוספים בענייני תקשורת: לשמור על האינטרס הציבורי מול אינטרסים אחרים. אני מצטט אותך, מה אתה רוצה? אני נתלה באילנות גבוהים.

יואל חסון:

מאה אחוז. הגעתי למצב טוב שאתה מצטט אותי. אל תעשה את זה במרכז הליכוד.


לדעתי, על הממשלה להסכים לעשות דין רציפות, ואמרתי שאני אעשה את ההצעה הזאת בתיאום. אם הדעה תמשיך להיות כזאת אני אפעל מול הממשלה- -

היו"ר אופיר אקוניס:

ברור. תודה רבה. מי רוצה להתייחס?

דודי קופל:


אני ממשרד התקשורת. כאמור, הממשלה מתנגדת להחלת דין הרציפות ממספר טעמים: אנחנו סבורים שרגולציה מהסוג הזה לא צריכה להיעשות בחקיקה ראשית, אלא באמצעות הרגולטור הייעודי שמופקד על העניין – המועצה לשידורי כבלים ולשידורי לוויין. הטעם השני הוא שאנחנו סבורים שקשה מאוד, עד בלתי אפשרי, לשלב בין הצעת החוק הזאת לבין הצעת החוק הממשלתית שמונחת כרגע לדיון בוועדה הזאת בעניין החבילה הצרה. זה גם ברמה המעשית וגם ברמה המהותית. מכיוון שככל שיש חבילה צרה, ולפי הצעת החוק הזאת, החבילה הצרה הזאת לא כוללת, למשל, את ערוץ הספורט הבסיסי ביותר, קשה לראות כיצד רשימת האירועים שמנויים בהצעת החוק הזאת יכולה להיכנס לתוך אותה חבילת בסיס.

היו"ר אופיר אקוניס:


 אני מניח שנכריע בנושא החבילה הצרה עד סוף השבוע. אנחנו נכריע בעניין עד סוף השבוע הזה בישיבה חשובה שאני מזמין את כולכם אליה, ביום חמישי בתל-אביב ב-9:30 בבוקר. אז נהיה יותר חכמים ביום חמישי אחר הצהריים ונוכל לקדם בצורה הרבה יותר נבונה את הצעת החוק שלך. 

יוליה שמאלוב ברקוביץ':

 לא מבינה איך זה קשור.

היו"ר אופיר אקוניס:


משרד התקשורת אמר שיש קשר לחבילה הצרה. הכול קשור בכול.

יואל חסון:

 איפה הישיבה תתקיים?

היו"ר אופיר אקוניס:

יצא סדר יום.

עידית חנוכה:


חבר הכנסת חסון לא מקבל את זה.

יואל חסון:

 אני לא חבר ועדה.

היו"ר אופיר אקוניס:

נכון. אתה יושב ראש הוועדה לביקורת המדינה. 

דודי קופל:

אני אנסה להסביר את הקשר גם ברמה המעשית וגם ברמה המהותית. ברמה המעשית יש רשימה לא קצרה של אירועי ספורט שצריכים להיות משודרים כברירת מחדל בתוך חבילת הבסיס. לפי הצעת החוק החבילה הצרה היא חבילה מאוד מצומצמת שלא כוללת, בין היתר, את ערוץ הספורט. רק כדי לסבר את האוזן בעוד בחבילת הבסיס כיום יש כ-50 ערוצים, חבילת הבסיס הצרה, לפי הצעת החוק הממשלתית, היא חבילה בת תשעה ערוצים, שמעט מהם הם ערוצי ספורט. 

יואל חסון:

מה אתה אומר בזה? אתה אומר רק שזה מרע את המצב, לא מועיל למצב.

דודי קופל:

אני אומר שיש פה רשימה מאוד ארוכה של שידורי ספורט, וצריך לחשוב איך ניתן יהיה להעמיס את כל שידורי הספורט הללו על גבי חבילת הבסיס הצרה. זאת תהיה המשמעות של החיבור בין שתי הצעות החוק. אין משמעות אחרת. 

יואל חסון:

אני לא מבין על מה אתה מדבר, תסלח לי. מאוד הפתיע אותי כי לא הייתה לכם אותה עמדה לפני שנה.

דנה נויפלד:


לפני שנה גם לא הייתה הצעה של חבילת בסיס צרה.

היו"ר אופיר אקוניס:

וגם אם הייתה אחרת זכותם לשנות את דעתם. 

יוליה שמאלוב ברקוביץ':


 סליחה, אני כבר לא הבנתי מה הצעת החוק. אתה מבין מה הצעת החוק?

היו"ר אופיר אקוניס:

אני בטוח שהוא מבין. הוא לא צריך- -

יוליה שמאלוב-ברקוביץ':


 אני שואלת שאלה אמיתית בלי שום ציניות.

דודי קופל:

העיקרון שעומד בבסיס הצעת החוק הזאת, ויתקן אותי חבר הכנסת חסון אם אני משבש משהו, שאירועי ספורט מרכזיים שמשתתפות בהם קבוצות ישראליות במפעלים בחו"ל או נבחרות ישראליות או רשימה ארוכה של אירועים שהוכרזו על-ידי המועצה – כל אלה ישודרו בחבילת הבסיס- - 

דנה נויפלד:

כי אי אפשר לגבות תשלום נוסף עבור צפייה באותו אירוע. 

דודי קופל:

מעבר לתשלום הבסיסי שנקבע.

יוליה שמאלוב ברקוביץ':


למה זה צריך להיות בערוץ הממלכתי?

יואל חסון:

זה יותר מורכב.

היו"ר אופיר אקוניס:


 זה הרבה יותר מורכב. לטובת הערוץ הראשון אפשר לומר גם לפרוטוקול וגם לחברים שהגיעו לכאן, שהמשחק המרכזי בליגת העל משודר כל יום שני, וזוכה לשיעורי צפייה גבוהים, וגם לפעמים יש משחקים טובים. לפעמים אני מוצא את עצמי רואה את קבוצתי מנצחת, שזה דבר נדיר, אבל זה קורה.

יואל חסון:

 איזו קבוצה אתה אוהד?

היו"ר אופיר אקוניס:

את מכבי תל-אביב.

יואל חסון:

 זה לא - -

היו"ר אופיר אקוניס:

אתה לא שמעת, אבל העירה חברת הכנסת ברקוביץ' למה זה לא בערוץ הממלכתי. זאת הייתה שאלת ביניים לחבר הכנסת חסון. אמרתי לה שהערוץ הראשון לקח על עצמו גם לשלם להתאחדות סכום יפה, והוא משדר את ליגת העל. אבל חבר הכנסת חסון מדבר על מפעלים בינלאומיים – משחקים של קבוצות כמו מכבי חיפה בליגת האלופות או הפועל תל-אביב ומקומות אחרים. דרך אגב, איפה שודר המשחק של הפועל תל-אביב? 

דודי מלכא:


בערוץ 10.

יואל חסון:

 אני הייתי באותו ערב בסיור בצפון, לא ראיתי.

דודי מלכא:

היה משחק שלא שודר. 

היו"ר אופיר אקוניס:

המשחק האחרון שבו ניצחה הפועל תל-אביב שודר בערוץ 10?

דודי מלכא:

כן.

היו"ר אופיר אקוניס:

זה טוב, זה חינם לגמרי.

יואל חסון:

 אני רוצה לשאול את נציג משרד התקשורת, מבחינתך תהליך הסחר מכר שקיים היום בנושא קניית המשחקים והמכירה שלהם מקובל עליכם?

דודי קופל:

ממש לא. לכן אמרתי בתחילת הדברים שיש רגולטור ייעודי שמופקד על העניין- -

יואל חסון:

 אבל כך הוא מנהל את העניינים היום.

דודי קופל:

זה אני אשאיר לו- -

היו"ר אופיר אקוניס:

- - -

יואל חסון:

אדוני היושב ראש, אי אפשר לזלזל בוועדה הזאת, עם כל הכבוד. אתה לא יכול לזלזל בחברי הכנסת בכך שאתה קושר דבר שאינו קשור בדבר השני. אל תקשור בין הדברים. תגיד את עמדתך העקרונית לגבי הצעת החוק הזאת. כל מה שאמרת לגבי החבילה הצרה, החבילה הרחבה, החבילה הבינונית, לא קשורה להצעת החוק הזאת. להפך, אם אתה שואל אותי, נתת סיבה יותר גדולה למה צריך להבטיח שלא ישלמו מעבר לכך.

היו"ר אופיר אקוניס:

אז תן לו להסביר.

יואל חסון:

 יותר נכון, אני יודע מה לא יהיה בחבילה הצרה.

דודי קופל:

לדעתי, יש קשר ישיר בין הדברים, ואם יינתן לי להסביר, אסביר.

יואל חסון:

 הסברת ולא שכנעת.

דודי קופל:

לא שכנעתי, ואני יכול לנסות לשכנע שוב.

היו"ר אופיר אקוניס:

בפעם האחרונה.

דודי קופל:

אחד העקרונות שעומדים בבסיס חבילת הבסיס הצרה הוא שכל צופה ישלם בעבור מה שהוא צופה, ולא להעמיס על בסיס חבילת הבסיס שידורים שהאחד רוצה לצפות בהם, והאחר לא מעוניין לצפות בהם. על כן יש חבילה מאוד מצומצמת בחבילת הבסיס, שבהתאם למנגנון הוא לא באמת משלם עליה, אלא בעבור התשתית, ומעבר לכך- -

היו"ר אופיר אקוניס:


מה זאת אומרת, "לא באמת משלם"? ודאי שהוא ישלם. 


מר זרחיה, בדקה זו הופרעה הישיבה כאשר שני חברי כנסת קוראים עמודים 3-2 בעיתונך, ובודקים עמדות לגבי הצעת חוק אחרת. 

יואל חסון:

אני מבקש שיהיה כתוב שכל התמונות של חברי הכנסת היו חוץ מהתמונה שלי. 

היו"ר אופיר אקוניס:

גם שלי, זה בסדר. חבר הכנסת אקוניס וחסון לא בניגוד עניינים כי תמונותיהם לא מופיעות.

יואל חסון:

 לא זיהיתי את עצמי, אני מתנצל.

היו"ר אופיר אקוניס:

אתה ישנו?

יוליה שמאלוב-ברקוביץ':


 הוא חשב שזה מולה.

יואל חסון:

 מולה יצא פה יותר לבן ממני.

היו"ר אופיר אקוניס:


 אני אעמוד על כך שההצעה הזאת, אם בכלל תגיע לכאן, תהיה בוועדת כלכלה ונוכל לקיים בה דיון רחב מאוד. יכול להיות שגם אחרים ירצו אותה, אבל אני אעמוד על כך. ננהל מאבק על כך בוועדת הכנסת אם יהיה צורך. נחזור להצעת החוק הזאת. 

דודי קופל:

אחד העקרונות שעומדים בבסיס חבילת הבסיס הצרה היא שהצופה ישלם מחיר מינימלי שייתן לו מספר מצומצם מאוד של ערוצים. בגדול מדובר על חבילה של ערוצים ציבוריים: ערוץ 1, ערוץ 33, ערוץ 2, ערוץ 10 ועוד מספר ערוצים. מעבר לזה, צופה שירצה לצפות בשידורי ספורט ישלם בנפרד בעד שידורי ספורט; צופה שירצה סרטים, ישלם בנפרד בעד סרטים. לפי הצעת החוק הזאת, אנחנו מכניסים לתוך חבילת הבסיס גם שידורי ספורט. ממילא גם המחיר של חבילת הבסיס יעלה בעקבות הוספת שידורי הספורט לתוך חבילת הבסיס, וכך הפרנו את העיקרון שנמצא בבסיס חבילת הבסיס.

היו"ר אופיר אקוניס:


בסדר, אנחנו נכריע בעניין חבילת הבסיס וחלקה השני של הרפורמה בשוק הטלוויזיה עד סוף שבוע זה, ואז נדע לקשר בין הדברים: בין עמדת משרד התקשורת, והאם בכלל תגיע – אנחנו לא הכרענו בעניין. יכול להיות שלא תגיע.

דודי קופל:

- - -

היו"ר אופיר אקוניס:


 הוא יקבל דיווח, הוא לא צריך לבוא בשביל זה לתל-אביב.

ניצן חן:


אני רוצה לברך את יוזמי הצעת החוק. ההצעה הזאת היא הצעה ראויה, ויש לה גם על מה להסתמך בפרלמנטים בעולם. רק לאחרונה גילינו שבפרלמנט הבריטי הוקמה ועדה בראשות ה"יואל חסון" של בריטניה ששמו דייויד דייויס- -

היו"ר אופיר אקוניס:


 מאיזו מפלגה הוא?

ניצן חן:

מהלייבור. 


דובר על הרחבת שידורי הספורט – מה הציבור חייב לראות בערוצים הפתוחים בספורט הבריטי. 

היו"ר אופיר אקוניס:


 מה הוא מציע?

ניצן חן:

הוא קובע רשימה של אירועים מוכרזים. אצלנו קוראים לזה "אירועים מוכרזים" ואצלם זה נקרא "יהלומי הכתר"- -

יואל חסון:

 הכול אצלם עם "כתר".

היו"ר אופיר אקוניס:

שומרים על מסורת.

 ניצן חן:

הצעת החוק הזאת שנולדה ביולי 2008 לא רק שהייתה ראויה, היא הייתה גם נכונה ובמקום, אבל מאז קרו כמה דברים: ראשית, הגוף המסמיך, מועצת הכבלים והלוויין, נכנס לבוקה ומבולקה שנקרא הסדרת שידורי הספורט בשורה של החלטות ברוח הצעת החוק. לכן ברוב המובנים הצעת החוק במהותה באה לידי ביטוי בהחלטת הגוף המסדיר שמרחיבה את אירועי שידורי הספורט שצריכים להיות משודרים בערוצים נוספים, וקובעת כללים ותקנות. 

לעומת עו"ד קופל – ואולי בניגוד לגוף מסמיך שאוהב סמכויות וכוח – אני אומר, הלוואי בחקיקה ראשית אפשר היה להסדיר את שוק הספורט בישראל. אני סבור שאי אפשר. זה כל כך מורכב, כל כך מסובך, כל כך רווי יצרים. לכל קבוצה ולכל מפעל יש אינטרסים צולבים וסותרים לפעמים, יש זכויות קניין. המועצה מתמודדת עכשיו עם עתירות לבג"ץ בדיוק בעניין הזה כדי ליישם את הצעת החוק של ארדן ושל חסון. לכן זה לא ישים. כדי להבין במה מדובר, ואיך מועצת הכבלים והלוויין הלכה לא רק ברוח הצעת החוק הזאת, אלא הרחיבה את הרשימה הזאת לרשימה שאין לה אח ורע בעולם מבחינת האירועים הספורטיביים שחייבים להיות משודרים בערוצים פתוחים. כדי לסבר את האוזן כדי שנדע על מה מדברים, אני רוצה להעביר את המיקרופון ממועצת הכבלים והלוויין ומנהלת הסדרת השידורים כדי שתיתן מספר דוגמות, ומה הסיבה שחקיקה ראשית לא תפתור אותם.

שרון שמש:


כבר ב-2002 המועצה פרסמה מדיניות בנושא של אירועים מוכרזים, כלומר אירועים שיש להם חשיבות ציבורית רבה, שכלל הציבור יזכה לצפות בהם, ואותם אירועים מותר לשדר רק בערוצים פתוחים. ערוצים פתוחים כוללים לא רק ערוצים ציבוריים וערוצים שיהיו במערך ה-DTT, אלא גם ערוצים שהיום מקבלים בחבילת הבסיס: ערוץ 5, ESPN וכדומה.

היו"ר אופיר אקוניס:


 משלב מסוים?

שרון שמש:

כן. בעיקרון המדיניות שלנו מתבססת על מסמכי מדיניות דומים באירופה. שם הסמכות קבועה בחקיקה ראשית. זאת אומרת הסמכות של הרגולטור לקבוע את אותה רשימת אירועים נקבע בחקיקה ראשית. אנחנו שאבנו את סמכותנו מכוח סעיף כללי שמסמיך את המועצה לקבוע מדיניות בנושא של שידורים. בכל אופן, הרשימה שנקבעה בשנת 2002 די דומה לרשימה שנקבעה בחו"ל. השידורים כוללים משחקים של נבחרות בוגרות, זה לא כלל את הנבחרת הצעירה; מונדיאל, חצאי גמר וגמר – כל משחק בהשתתפות נבחרת ישראל- -

היו"ר אופיר אקוניס:


 במונדיאל אנחנו לא נהיה, לצערנו. איפה המונדיאל ישודר?

שרון שמש:

בערוץ 1. 

היו"ר אופיר אקוניס:


יפה, אין בעיה. החלקים המשמעותיים ישודרו בערוץ הראשון.

היו"ר אופיר אקוניס:

אז אנחנו כבר שמחים וטובי לב - -

יואל חסון:

 זה לא אותו דבר. 

היו"ר אופיר אקוניס:


 חשוב לי לדעת עכשיו כדי שלא נגיע לחודש יוני ונתחיל לקיים פה דיונים וויכוחים כפי שהיה בפעם הקודמת.

ניצן חן:

בשני המונדיאלים הקרובים זה עדיין שייך לשידור הציבורי. 

היו"ר אופיר אקוניס:

מעולה.

ששי אפרתי:


זה נכון, בשני המונדיאלים הקרובים זכויות השידור בידינו, מתוקף החברות שלנו באיגוד השידור האירופי.

היו"ר אופיר אקוניס:

מצוין.

שרון שמש:

ואתם מתכוונים לשדר את כל המשחקים או למכור מהם חלק לערוצים בתשלום?

ששי אפרתי:

מכרנו במכרז 8 משחקים מתוך 64 של המונדיאל הקרוב.

 שרון שמש:

למי?

ששי אפרתי:

לרשת בערוץ 2- -

קריאה:


זה גם ערוץ פרסומי.

היו"ר אופיר אקוניס:


זה בסדר, ערוץ 2 הוא ערוץ פתוח.

ששי אפרתי:

יתר 56 המשחקים ישודרו בערוץ הראשון. 


היו"ר אופיר אקוניס:


אנחנו מאוד מודים לך, הבשורה היא חשובה. חברת הכנסת ברקוביץ', קיבלת תשובה על התפקיד של הערוץ הממלכתי הציבורי בהעברת משחקים אף על פי שנבחרת ישראל איננה במונדיאל כבר 40 שנה. 

יוליה שמאלוב-ברקוביץ':


 לא כל כך קיבלתי תשובה, אבל לא משנה.

היו"ר אופיר אקוניס:

נאחל כאן לנבחרת ישראל להיות במונדיאל הבא.

יואל חסון:

 יש דיון בוועדת החינוך בשבוע הבא, איך ישראל לא הצליחה להגיע למונדיאל עד היום.

היו"ר אופיר אקוניס:


דיון מרתק. אני אכנס ישיבה, איך לא בשנה שעברה לא הצליח לרדת מספיק גשם. זה בערך אותו רציונל.

יואל חסון:

 - - - 

היו"ר אופיר אקוניס:

זאת ועדת חקירה פרלמנטרית בעניין הזה?

יואל חסון:

 לא יודע, אולי אני אשקול לעשות ועדת חקירה ממלכתית.

יוליה שמאלוב ברקוביץ':


 אני לא הבנתי על מה אתם צוחקים, הם צודקים. אסביר לך- -

היו"ר אופיר אקוניס:


את רוצה לעמוד על כבודה של ועדת החינוך לקיים את הדיון למה ישראל לא הגיעה למונדיאל?

יוליה שמאלוב ברקוביץ':


כן, כי זה עניין של השקעה בספורט במדינת ישראל, השקעה בצעירים. זאת הסיבה שלא הגענו. למה אתם צוחקים על זה?

היו"ר אופיר אקוניס:


בסדר, תודה.

בהזדמנות הזאת אני רוצה לשבח את רשות השידור על העמדה שהיא הביעה כאן כרגע.

יוליה שמאלוב ברקוביץ':


אבל אני לא יכולה לשבח אותם כי בסופו של דבר הם מכרו את זה. 

היו"ר אופיר אקוניס:

למי? הוא אומר שהוא מכר 8 משחקים לרשת, שהוא ערוץ פתוח. מה זה מפריע לך? זה ישודר בערוץ 2.

יוליה שמאלוב-ברקוביץ':


 הוא מכר.

היו"ר אופיר אקוניס:

אז מה? הוא לא מכר את זה לערוץ סגור.

יוליה שמאלוב-ברקוביץ':


- - -

היו"ר אופיר אקוניס:

זה לא יהיה paper view. 

יוליה שמאלוב-ברקוביץ':


- - -

יואל חסון:

- - -

תומר קרני:


התנאי במכרז היה שזה ישודר בערוץ פתוח בלבד. ערוץ 2 הוא ערוץ פתוח.

היו"ר אופיר אקוניס:


 מצוין.

יואל חסון:

 כל עוד המכירה היא לערוצים כאלה זה בסדר גמור.

יוליה שמאלוב-ברקוביץ':


 השאלה אם רשת לא תמכור את זה אחרי זה לערוץ 5- -

היו"ר אופיר אקוניס:

לא, אסור, הוא לא יכול לגלגל את זה.


שרון, תני חלק מהרשימה כדי שנבין. 

שרון שמש:

בעניין המונדיאל הרשימה הקודמת דיברה על חצי גמר וגמר, ואנחנו דרשנו הרחבה למשחקים מרכזיים משמינית הגמר ומרבע גמר. כך גם לגבי אליפות אירופה בכדורגל שהדרישה הייתה רק לגבי חצי גמר וגמר. נבחרת ישראל הצעירה – עד שנת 2009 ניתן היה לשדר את זה בערוץ בתשלום, והייתה על כך ביקורת ציבורית רבה. אנחנו הרחבנו את הרשימה וקבענו שכל משחק בהשתתפות נבחרת ישראל הצעירה ישודר בערוץ פתוח. על החלטה זו אנחנו נתקפים בבג"ץ על-ידי ההתאחדות לכדורגל. גביע אופ"א שהיא ליגת אירופה וחצאי גמר וגמר בליגת האלופות דרשנו שישודרו בערוצים פתוחים, מה שלא דרשנו בעבר; בגביע המדינה בכדורגל עד היום הייתה דרישה לחצאי גמר וגמר בערוץ פתוח, ודרשנו גם משחק מרכזי משלב רבע הגמר. גם על זה אנחנו נתקפים היום בבג"ץ. 

היו"ר אופיר אקוניס:


גמר גביע המדינה משודר בדרך כלל בערוץ הראשון, לא?

שרון שמש:

אנחנו דורשים גם את המשחק המרכזי משלב רבע הגמר. התלבטנו גם לגבי שמינית הגמר, אבל לא רצינו לפגוע בהתאחדות הכדורגל, רצינו לאפשר להם לשחק את המשחקים שלהם.

לגבי ליגת העל בכדורגל עד היום לא הייתה חובה מבחינת המועצה. זה לא נקבע בליסט ועוד יהיו החלטות פרטניות, אבל הרחבנו את הרשימה וקבענו שהמשחק המרכזי בכל מחזור משחקים ישודר. גם כשהיה paper view דרשנו שהמשחק המרכזי לא ישודר שם, אבל לא הכנסנו את זה ל-listed. לגבי כדורסל דרשנו שהמשחקים של הנבחרת הצעירה ונבחרת העתודה ישודרו בערוצים פתוחים; לגבי יורוליג ומפעלים אירופיים אחרים קבענו מדיניות קצת פחות נוקשה, וכך לגבי גביע המדינה בכדורסל – דרשנו משחק משלב רבע הגמר. כך לגבי ליגת העל בכדורסל – משחק מרכזי מכל מחזור.

הייתה חובה מבחינת המועצה. הרחבנו את הרשימה וקבענו. דרשנו משחקים של כל הנבחרת הצעירה. לגבי היורוליג קבענו מדיניות פחות נוקשה וכך לגבי גביע המדינה בכדורסל- -

היו"ר אופיר אקוניס:

חבר הכנסת חסון, יש פה רשימה די סבירה.

ניצן חן:

דרך אגב, אצל "יואל חסון" הבריטי הרשימה הרבה יותר מצומצמת, רק שתדע. זה רק חצי גמר וגמר כשבריטניה משתתפת במפעלים. אין רבע גמר ולא שמינית גמר. במובן הזה אני בעד שזה יהיה בחקיקה ראשית, כי זה יוריד הרבה בלגן מאתנו, אבל מצד שני זה לא ישים, לא ריאלי, ולכן צריך לתת לגוף המסדיר לטפל בעניין.

היו"ר אופיר אקוניס:

תודה. הערות נוספות.

יואל חסון:

אני אתייחס בסוף.

היו"ר אופיר אקוניס:

אין הערות, אתה יכול להתייחס עכשיו.

יואל חסון:

 אולי עוד מישהו רוצה להתייחס.

היו"ר אופיר אקוניס:

אף אחד לא ביקש. אנחנו לא מחייבים לדבר כאן, אנחנו נותנים אפשרות. בוועדה לביקורת המדינה זה קצת אחרת.

יואל חסון:

 קודם כול, שמעתי, ואני מסכים שבאופן עקרוני מאז הצעת החוק דברים קצת השתנו. אבל אנחנו עדיין על הקצה. לכן לדעתי, צריך להחיל את דין הרציפות; החלת דין רציפות היא לא קבלת החוק, אלא היא מעלה את הנושא לשלב נוסף של הידיינות. לדעתי, אחרי שנחיל דין רציפות יהיו הידיינויות בין המשרד לבינינו לקראת המליאה. 

אדוני היושב ראש, אני חושש שיקרה מצב שבעוד 5-4 חודשים נגיד לעצמנו, איך לא העברנו את הצעת החוק הזאת, כי הדברים שאולי חשבו להסדיר לא בטוח שיוסדרו ולא בטוח שיצליחו. אני פגשתי אנשים רלוונטיים לעניין, ובאמת השתכנעתי שזה דבר מורכב גם מבחינת האינטרסים של הקבוצות, גם מבחינת אטרקטיביות המשחקים שלפעמים משפיעה פה, אבל מצד שני גם מבחינת האינטרס הציבורי שעדיין צריך לשמור עליו. להגיד שמכיוון שהמערכת הרגולטורית  מטפלת בזה יותר טוב, זה לא אומר שצריך לוותר על חקיקה ראשית ככלל, כי בסוף חקיקה ראשית היא המשמעותית.

אני מציע שנצביע על דין רציפות ונגיע עם זה למליאה, ושם תהיה הכרעה. אני בינתיים אנהל מגעים עם הממשלה ואנסה להגיע להסכמות. ושוב, אין לי בעיה לתאם את הצעת החוק הזאת, להתקין אותה ולתקן אותה כדי שתתאים. לבוא בקביעה לא לתת לה עכשיו דין רציפות ולצאת מהמסלול של חקיקה ראשית, אני לא בטוח שזה נכון לטווח הארוך, אדוני היושב ראש.

היו"ר אופיר אקוניס:

תודה. חברת הכנסת ברקוביץ'.

יוליה שמאלוב ברקוביץ':


 אני מסכימה עם יואל חסון.

היו"ר אופיר אקוניס:


חבר הכנסת שי.

נחמן שי:


 אני חייב לא להסכים.

היו"ר אופיר אקוניס:

לא.

טוב, אני מחליט שלא נעלה היום להצבעה את נושא דין רציפות, ואני מציע שאת ההידברות שלך תעשה לפני כן, וכשתגיעו להסכמות פשוט נבוא לכאן ונצביע.

יואל חסון:

- - -

היו"ר אופיר אקוניס:

לא. תמשיך בהידברות. אתה אמרת שיש לך רצון לשנות כמה דברים בעקבות הודעת הממשלה ומר חן וגברת נויפלד, כי השתכנעת שהיו שינויים מאז חודש יולי- -

יואל חסון:

אני רוצה שיהיה ברור: מה שאמר נציג משרד התקשורת לא רלוונטי, בעיניי, להצעת החוק שלי. ניצן חן ושרון שמש ענו לעניין, אני מכיר את הנושאים האלה עוד קודם. אבל אני לא מבין למה לא לקיים הצבעה על דין רציפות.

היו"ר אופיר אקוניס:


 כפי שהודעתי בתחילת הישיבה יש לנו דיון לגבי החבילות הצרות והרחבות – הכרעה שתתקבל פה עד סוף השבוע. אנחנו נגיע להכרעה בעניין הזה עד סוף השבוע, כדאי שגם אתם תדעו וגם אתה. אתה, אגב, מוזמן לישיבה הזאת כדי לשמוע מה התקבל שם. לכן אני מציע שתעשו את ההידברות לפני כן, ואני מחיל פה את מה שהחלתי על ערוץ 10. אנחנו לא נקיים פה את הדיון, זה לא המקום. כשערוץ 10 ימצה את העניין שלו, כפי שהודעתי בישיבה הקודמת - -

נחמן שי:


 הוא מתקדם.

היו"ר אופיר אקוניס:


אני שמח לשמוע, אני אשמח לקבל את התוצאות של ההתקדמות. כשערוץ 10 ימצה את העניין נחזור ונקיים דיון מחדש. 

יואל חסון:

אני לא מבין.

היו"ר אופיר אקוניס:

זאת ההחלטה- -

יואל חסון:

גם אני יושב ראש ועדה, ואני יודע שדבר כזה צריך להביא להצבעה.

היו"ר אופיר אקוניס:

לא חייב. אני לא חייב להעלות את זה להצבעה. אני לא מעלה להצבעה, וכשתמצה את ההידברות נחזור לפה. תודה, הישיבה נעולה.

הישיבה ננעלה ב-10:35

